  Майя Бывальцева Кам шур вамен выж вылтӥ уй-нуналаз 2 сюрс 500 — 3 сюрс машина ортче. Дун тырон пунктъёс ужаны кутскытозь, отӥ дунтэк ветлыны луэ. 18-тӥ толшоре Ува ёросысь ветеранъёсын пумиськыкуз со сярысь вераз элькунлэн тӧроез Александр Соловьёв. Улосвыл кивалтӥсь пусйиз, выж доры Башкириын Нефтекамск палась но Удмуртиын Сарапул палась сюресъёсты тупатэм бере трафик эшшо будоз шуыса. Сюресэз тупатъян ужъёсты элькунын 2016-тӥ арын кутскизы. Федерал коньдэт чотын куинь арскын улосвыл Ижкар — Сарапул сюреслэсь 35 иськемзэ но Костино — Камбарка сюреслэсь 28,5 иськемзэ выльдоз. Тодэ вайытом, кун но ужбергатон ласянь валче вылысь пуктэм выж Москваысь Екатеринбургозь сюресэз 164 иськемлы вакчигес карыны луонлык сётоз. Удмуртиысь транспортъя но сюрес возёсъя министерствоын чакламзыя, выж вылтӥ уй-нуналаз 3 сюрс 700 автомобильёс ортчылозы. Выж вылтӥ ужан мынон-ветлонэз2016-тӥ арын шуркынмон кутсконын усьтӥзы. Коньдон тырон пунктъёс ужаны кутскем бере отӥ потон понна дун сётоно луоз. Удмуртиысь кивалтэт тужгес бадӟым дунъёсты юнматӥз. Кивалтэтлэн тӧроез Виктор Савельев верамъя, зэмос дун пичигес луоз, со паромен выжон дунлэсь бадӟым уз луы. Лэсьтӥськонэз быдэсак йылпумъялозы 2017-тӥ арын. Тегъёс: Мерлык Авто Ува Транспорт дунъёснотарифъёс Удмуртия АлександрСоловьёв экономиканоконьдонужпумъёс  